জগদীপ ধনখড়ের ঠাঁই আপাতত ভাড়া-বাড়িতেই!

ওয়েব ডেস্ক: দিল্লিতে (Delhi) থাকতে হলে আপাতত ভাড়া-বাড়িতেই থাকতে হবে প্রাক্তন উপরাষ্ট্রপতি জগদীপ ধনখড়কে (Jagdeep Dhankhar)। ইস্তফা দেওয়ার পরেও ধনখড় থাকেন উপরাষ্ট্রপতির বাংলোতেই। তাঁর জন্য বরাদ্দ বাড়িটি এখনও এক কেন্দ্রীয় মন্ত্রীর দখলে। এদিকে ৯ সেপ্টেম্বরের মধ্যেই ধনখড়কে ছাড়তে হবে বর্তমান বাংলো। দিল্লির ছত্তরপুর (Chhattarpur) এলাকায় একটি বেসরকারি বাড়ি ভাড়া নিয়েছেন ধনখড়। এর আগে উপরাষ্ট্রপতি পদমর্যাদার কোনও ব্যক্তিকে এভাবে বেসরকারি বা ভাড়াবাড়িতে থাকতে হয়নি।

উপরাষ্ট্রপতি নির্বাচন ৯ সেপ্টেম্বর। তাই ধনখড়কে উপরাষ্ট্রপতির সরকারি বাসভবন ফাঁকা করতে হবে ৯ সেপ্টেম্বরের মধ্যেই। লুটিয়েন্স দিল্লিতে ৩৪ নম্বর এপিজে আবদুল কালাম মার্গের একটি টাইপ এইট বাংলো বরাদ্দ করা হয়েছে তাঁর জন্য। ওই সরকারি বাড়িটি এখনও দখল করে রেখেছেন এক কেন্দ্রীয় মন্ত্রী! তিনি সেই বাড়ি ছাড়ার পর তা সংস্কার করতে কেন্দ্রীয় পূর্ত দফতরের অন্তত চার-পাঁচ মাস লাগবে।

আরও পড়ুন: স্ত্রীকে খুনের ঘটনায় স্বামীকে ফাঁসির সাজা দিল আদালত

এ ব্যাপারে কেন্দ্রের বক্তব্য খুব পরিষ্কার। ইস্তফা দেওয়ার পর সরকারি বাংলোর পাওয়ার জন্য আবেদনই করেননি ধনখড়। যখন আবেদন করলেন ততদিনে দেরি হয়ে গিয়েছে। সে কারণেই বাড়িটি ‘রেডি’ করতে কিছুদিন সময় লাগবে। তাহলে জগদীপ ধনখড় থাকবেন কোথায়? জানা গিয়েছে, প্রাক্তন উপরাষ্ট্রপতি নাকি দিল্লির ছত্তরপুর এলাকায় একটি বাড়ি ভাড়া নিয়েছেন। সেখানেই আপাতত ওঠার সিদ্ধান্ত নিয়েছে।

এর আগে উপরাষ্ট্রপতি পদমর্যাদার কোনও ব্যক্তিকে এভাবে বেসরকারি বা ভাড়াবাড়িতে থাকতে হয়নি। এসবের মধ্যে আবার ধনখড় প্রাক্তন কংগ্রেস বিধায়ক হিসাবে প্রাপ্য পেনশনের জন্য আবেদন করেছেন। ঠিক বোঝা যাচ্ছে না, দিল্লি ধনখড়কে খেলাচ্ছে নাকি, ধনখড় খেলাচ্ছেন দিল্লিকে।